DIE Polisie ondersoek tans die omstandighede waaronder die 9-jarige Josh Pharaoh tydens die KKNK in ’n militêre voertuig geval en ernstige kopbeserings opgedoen het.
Volgens kapt Malcolm Pojie, woord­voerder van die Suid-Kaap Polisie, is die polisie besig met ’n geregtelike doodsondersoek en sal ’n nadoodse ondersoek ook gedoen word om die presiese oorsaak van Josh se dood te bepaal.
Sy oupa, Hamilton Pharaoh, het in ’n aangrypende inskrywing op Facebook die volgende oor sy geliefde kleinseun se dood geskryf: “Daar is geen woorde om die pyn te beskryf wat ons tans ervaar nie. Ons sonskyn-kleinkind wat ons buite alle grense laat liefhê het, is nie meer nie… Josh James Pharaoh, ons lewens sal nooit weer dieselfde wees nie. Ek weet jy het ons agtergelaat met ’n onge­looflike geskenk van herinneringe wat ons ’n leeftyd sal hou. Jou lewe die afgelope nege jaar was ’n ongelooflike reis van liefde en seëninge. Dankie aan God wat ons toegelaat het om jou in ons lewens te hê.”
Rhodé Snyman, uitvoerende hoof van die KKNK, het gesê die KKNK is bewus van die fratsongeluk wat gelei het tot Josh se dood en het haar medelye teenoor die familie van Josh uitgespreek. “Ons harte gaan uit na Josh se hele familie, maar veral na sy ouers en grootouers. Ons wens hulle alle sterkte toe met die reëlings vir sy begrafnis en die baie moeilike tyd wat vir hulle voorlê.”